Pa en seun in brand vasgekeer, seun kritiekHenry van Wyk (Foto: Verskaf) ’n Pa en seun van Lusthof naby Hammanskraal, noord van Pretoria, het Sondagmiddag ernstige brandwonde opgedoen toe hulle deur vlamme vasgekeer is terwyl hulle ŉ veldbrand gemonitor het. JJ van Wyk (54) en sy seun Henry van Wyk (23) was Sondag saam met ander brandbestryders van vroeg af besig om ’n brand by die Freeway-vliegveld in die Kromdraai-gebied onder bedwang te bring, vertel Johan Loots, mediakoördineerder van die Lusthof-GPF. “Teen die middag se kant was die vlamme onder beheer en baie van die helpers het onttrek,” sê Loots. JJ en Henry het agtergebly om ’n ogie oor die laaste van die vlamme te hou, “toe draai die wind”. Loots vertel dat die vlamme vir pa en seun teen ’n veiligheidsheining vasgekeer het. Henry is deur die vlamme oorval. JJ het sy seun uit die vlamme gegryp en verwoed die vlamme met sy hande probeer doodslaan. Loots vertel dat JJ in dié reddingspoging 20 tot 30% brandwonde aan sy hande, arms, gesig en nek opgedoen het waarna hy in die Netcare Milpark-hospitaal in Johannesburg opgeneem is. Loots beskryf JJ se toestand as “kritiek maar stabiel”. JJ van Wyk (Foto: Verskaf) Henry is egter met 80 tot 85% tweedegraadse en derdegraadse brandwonde oor sy lyf na die Kalafong-hospitaal in die noorde van Pretoria gehaas waar hy onder verdowing in die waakeenheid van dié hospitaal opgeneem is. Hy sal na verwagting na die Chris Hani Baragwanath-hospitaal in Soweto oorgeplaas word sodra ’n bed vir hom beskikbaar is. Henry behoort nie aan ’n mediese fonds nie. Loots sê Henry het ook inwendige skade opgedoen en sy toestand word in dié stadium as kritiek beskou. Volgens Loots waak Henry se ma, boetie en grootouers om die beurt by hul geliefdes se hospitaalbeddens. Die voorsitter van die Lusthof-GPF het die van Wyk-familie deur die nag in die hospitaal bygestaan, sê Loots. Loots was eerste op die toneel na dié ongeluk. Besoek gerus Hero Burn Foundation se Facebook-blad vir nog inligting oor JJ en Henry se vordering. Gebruik die hutswoord #kromdraai as verwysing vir enige inbetalings om ’n finansiële bydrae tot die mediese koste te lewer.